Tilliden til Nordjyllands Politi er høj, og ni ud af 10 nordjyder føler sig trygge i deres nabolag. Der er dog stadig forskel på, hvor stor tillid borgerne i de nordjyske kommuner har til politiet. Det viser en måling af trygheden og tilliden til politiet i hele Danmark, som Justitsministeriet har gennemført. - Generelt er tilliden til, at vi rykker ud og hjælper høj. Det slår over 85 procent af nordjyderne fast. Det glæder mig. Men jeg hæfter mig ved, at der er 14 procent, der ikke har tillid til os. Selvom vi næppe når 100 procent, så så jeg gerne dét tal bragt yderligere ned, siger politidirektør Anne Marie Roum Svendsen fra Nordjyllands Politi. Undersøgelsen er lavet i 2021, og 85,5 procent af de adspurgte borgere i Nordjyllands Politikreds angiver, at de har tillid til, at politiet vil hjælpe dem, hvis de har brug for det. Kommunale forskelle Størst tillid til politiet har borgerne i Læsø Kommune. Her mener hele 96,5 procent af de adspurgte, at de kan få hjælp af politiet, hvis de har brug for det. Borgerne i Hjørring Kommune er til gengæld dem, der har mindst tillid til Nordjyllands Politi. Her svarer 80,3 procent, at de har tillid til politiet. Det betyder, at omkring hver femte adspurgte borger i kommunen ikke har tillid til, at politiet kan hjælpe dem. - Måske skal vi være tydeligere med at fortælle borgerne, at vi blandt andet arbejder målrettet på at nedbringe ventetid på sagerne, og at vi rykker ud, når borgerne ringer og har akut brug for os. Vi er til for borgerne, siger Anne Marie Roum Svendsen. Thisted Kommune og Morsø Kommune ligger i Region Nordjylland, men hører til Midt- og Vestjyllands Politikreds. Her har henholdsvis 84,5 og 84,4 procent tillid til politiet. Håber på forbedring Nordjyllands Politi vil nu benytte målingen i dialogen internt og med samarbejdspartnere eksternt for at styrke trygheden og tilliden endnu mere. - Det er mit håb, at tallene til næste år vil gå i retning af yderligere tryghed og tillid blandt nordjyderne. Men der er selvfølgelig ingen garanti. Der kan, desværre, ske voldsomme og pludselige begivenheder, for eksempel ude i den store verden, der påvirker vores følelse af tryghed, siger politidirektøren og fortsætter: - Men, uanset hvad der sker, så ligger en ting fuldstændig fast: I Nordjyllands Politikreds arbejder alle medarbejderne utrætteligt for borgernes tryghed og sikkerhed. Hver dag.

Referat:
Nordjyderne føler sig generelt meget trygge ved, at de kan få hjælp af politiet. Der er dog kommunale forskelle i tilliden til ordensmagten.